Marianne Bigum (SF), 2023-05-09:
Mange tak, og tak til ministeren for redegørelsen.
I SF er vi glade for, at vi har den her lejlighed til at tage bestik af, om vores udviklingspolitiske strategi nu også holder i mødet med virkeligheden, om den bliver implementeret i praksis, og om vores erfaringer giver anledning til nytænkning af strategien og dens midler.
Denne anden redegørelse om strategien fortæller om utrolig mange indsatser, Danmark bidrager til, og den fremhæver gentagne gange Danmarks store rolle og resultater.
I SF er vi selvfølgelig rigtig glade for det gode danske arbejde og for, hvor meget vi udretter med den udviklingsbistand, Danmark giver, men vi synes også, at redegørelsen er blevet en tand for rosenrød.
Vi så gerne, at redegørelsen nuancerede og reflekterede analytisk over den strategi, vi nu behandler: Hvor holder den, hvor halter den, hvor er der behov for opdatering og nytænkning, er principperne blevet fulgt, og i hvilken udstrækning er målene nået?
Der er i disse år opbrud og store forandringer i de internationale relationer.
Klimaforandringerne accelererer og rammer de mindst udviklede lande hårdest.
Vi ser fattige lande, som ikke har kapaciteten til at overvåge deres havområder og derfor ikke kan stoppe andre landes overfiskning.
Det er med store konsekvenser for både den nationale fødevareforsyning og den globale fiskebestand, og måske havde den unge mand, som hellere ville have været fisker som sin far, så ikke været nødt til at emigrere.
Vi har hullede globale skattesystemer, der betyder, at udviklingslandene ikke selv genererer indtægter, der kan finansiere fremskridt og udvikling i stedet for at fastholde dem i afhængighed af den internationale bistand.
Redegørelsen svarer ikke på, om Danmark gør nok, og om vi gør det rigtige med bistanden og de andre måder, vi understøtter et bæredygtigt verdenssamfund på.
Mit indlæg bliver lidt af en hockeystav med konstruktive kritiske bemærkninger, som dog til sidst laver en opadgående kurve og peger på løsningerne.
Hvilken betydning har den nye situation med krig i Ukraine og den store omallokering af midler til Ukraine og flygtningemodtagelse i Danmark haft for at kunne gennemføre strategien?
Hvor har vi måttet omprioritere, og hvilken betydning har det haft?
Den type redegørelse kræver, at vi har partnere ude i verden.
Det kræver, at vi har danske organisationer og et dansk erhvervsliv, der opererer for danske midler.
Er der overvejelser om og begrundelser for, at nogle områder fylder mindre i redegørelsen, end de gør i strategien?
Lad os få dem på bordet og op til debat i forligskredsen bag strategien.
Ligestilling og kvinders seksuelle reproduktive rettigheder har været et dansk fokusområde i årtier, og selv om det nævnes, er der få vurderinger af effekt og nye udfordringer.
Det er godt, at redegørelsen slår fast med syvtommersøm, at klima, fattigdom og udvikling hænger uløseligt sammen.
Vi er nået derhen, hvor vi skal huske, at der også er væsentlige fattigdomsproblematikker, der ikke har en direkte kobling til klima, og som stadig kræver dansk indsats og fokus, såsom uddannelse og rettigheder; det må ikke glemmes.
Dansk fokus på klima og grøn omstilling må ikke betyde, at vi reducerer vores succesfulde bidrag til uddannelse, sådan som det ser ud til at ske lige nu.
For blot 3 år siden gav vi over 500 mio. kr. til Global Partnership for Education og Education Cannot Wait, men i 2023 er vi nede på lige over 300 mio. kr.
Redegørelsen burde analysere, hvordan det går med koblingen.
Er Parisaftalen on track?
Bidrager Danmark med de aftalte additionelle midler til klima og især til at dække udviklingslandenes tab og skader?
Danmark gik jo faktisk foran i 2022 og sendte et meget vigtigt signal forud for COP27 ved som et af de allerførste lande at sikre de additionelle 100 mio. kr. til tab og skader.
Det tager vi i SF gerne en del af æren for at have skubbet i gang.
Dermed er der sat gang i en global proces med at dække tab og skader.
Det er en vigtig diskussion.
Men vi skal ikke hvile på laurbærrene.
Der skal mere til, og der skal flere additionelle midler i årene fremover, både for Danmark og særlig globalt.